CELEX: 32020R2131
Language: hr
Date: 2020-12-16 00:00:00
Title: Uredba (EU) 2020/2131 Europskog parlamenta i Vijeća od 16. prosinca 2020. o ukidanju carina na određenu robu

18.12.2020   
               
               
                  HR
               
               
                  Službeni list Europske unije
               
               
                  L 430/1
               
            
         UREDBA (EU) 2020/2131 EUROPSKOG PARLAMENTA I VIJEĆA
         od 16. prosinca 2020.
         o ukidanju carina na određenu robu
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:
         
                     (1)
                  
                  
                     Unija i Sjedinjene Američke Države („Sjedinjene Države”) imaju najveće i najdublje bilateralne trgovinske i ulagačke odnose u svijetu te su im gospodarstva izrazito integrirana. Vrijednost njihove međusobne trgovine robom i uslugama iznosi više od 1 bilijun EUR godišnje, odnosno otprilike 3 000 milijuna EUR dnevno. Korist od tih bliskih trgovinskih i ulagačkih odnosa ostvaruju potrošači, radnici, poduzeća i ulagači.
                  
               
                     (2)
                  
                  
                     Unija je predana poboljšanju svojih trgovinskih i ulagačkih odnosa sa Sjedinjenim Državama. To uključuje pronalaženje novih načina za poboljšanje bilateralnog trgovinskog odnosa, svladavanje prepreka trgovini i rješavanje tekućih trgovinskih sporova. Kako bi se izbjegli daljnji poremećaji tog trgovinskog odnosa, carine koje Unija primjenjuje na uvoz trebalo bi ukinuti za određenu robu na razdoblje od pet godina na erga omnes osnovi.
                  
               
                     (3)
                  
                  
                     Ukidanje carina trebalo bi biti podložno stvarnom početku provedbe od strane Sjedinjenih Država najavljenog smanjenja carina za odabranu robu i suzdržavanju Sjedinjenih Država od uvođenja novih mjera kojima bi se ugrozili ciljevi Zajedničke izjave Sjedinjenih Država i Europske unije o sporazumu o carinama od 21. kolovoza 2020. („Zajednička izjava”) (2).
                  
               
                     (4)
                  
                  
                     Carine bi trebalo ukinuti istog datuma od kojeg Sjedinjene Države stvarno počnu provoditi najavljeno smanjenje svojih carina za odabranu robu, odnosno od 1. kolovoza 2020.
                  
               
                     (5)
                  
                  
                     Radi osiguranja jedinstvenih uvjeta za provedbu ove Uredbe, Komisiji bi trebalo dodijeliti provedbene ovlasti za privremenu suspenziju primjene ove Uredbe u slučaju neudovoljavanja uvjetima utvrđenima ovom Uredbom. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (3).
                  
               
                     (6)
                  
                  
                     S obzirom na hitnu potrebu izbjegavanja daljnjih poremećaja trgovinskog odnosa između Unije i Sjedinjenih Država, ova bi Uredba trebala stupiti na snagu odmah nakon objave. Iz istog se razloga smatra primjerenim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju,
                  
               DONIJELI SU OVU UREDBU:
         
            Članak 1.
            Ukidanje carina
            Za robu razvrstanu u tarifne stavke uvrštene u odjeljak I. Priloga primjenjuju se uvozne carine Zajedničke carinske tarife od 0 % (bez carine) na erga omnes osnovi.
         
         
            Članak 2.
            Uvjeti za ukidanje carina
            Uvjeti za ukidanje carina za robu razvrstanu u tarifne stavke uvrštene u odjeljak I. Priloga su sljedeći:
            
                        (a)
                     
                     
                        da Sjedinjene Države smanje carine za robu razvrstanu u tarifne stavke uvrštene u odjeljak II. Priloga na erga omnes osnovi; i
                     
                  
                        (b)
                     
                     
                        da se Sjedinjene Države suzdrže se od uvođenja novih mjera protiv Unije kojima bi se ugrozili ciljevi Zajedničke izjave.
                     
                  
         
            Članak 3.
            Privremena suspenzija
            Ako Sjedinjene Države ne udovoljavaju uvjetima iz članka 2. ili ako postoji dovoljno dokaza da Sjedinjene Države u budućnosti neće udovoljavati navedenim uvjetima, Komisija može donijeti provedbeni akt kako bi suspendirala ukidanje carina utvrđeno člankom 1. dok se ne udovolji uvjetima iz članka 2. Taj provedbeni akt donosi se u skladu s postupkom ispitivanja iz članka 4. stavka 2.
         
         
            Članak 4.
            Postupak odbora
            
               1.   Komisiji pomaže Odbor za Carinski zakonik osnovan člankom 285. Uredbe (EU) br. 952/2013 Europskog parlamenta i Vijeća (4). Navedeni odbor je odbor u smislu Uredbe (EU) br. 182/2011.
            
            
               2.   Pri upućivanju na ovaj stavak primjenjuje se članak 5. Uredbe (EU) br. 182/2011.
            
         
         
            Članak 5.
            Stupanje na snagu i primjena
            
               1.   Ova Uredba stupa na snagu na dan objave u Službenom listu Europske unije.
            
            
               2.   Ova se Uredba primjenjuje od 1. kolovoza 2020. do 31. srpnja 2025.
            
            
               3.   U slučaju suspenzije primjene ove Uredbe u skladu s člankom 3. ili u slučaju prestanka primjene ove Uredbe prije 31. srpnja 2025. Komisija u Službenom listu Europske unije objavljuje obavijest o suspenziji.
            
            
               4.   Na zahtjev dotičnih gospodarskih subjekata nacionalna carinska tijela dotičnih država članica nadoknađuju sve plaćene carine koje premašuju one koje se primjenjuju u skladu s ovom Uredbom za uvoz iz Sjedinjenih Država u razdoblju od 1. kolovoza 2020. do 18. prosinca 2020.
            
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. prosinca 2020.
            
               
                  Za Europski parlament
               
               
                  Predsjednik
               
               D. M. SASSOLI
            
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Stajalište Europskog parlamenta od 26. studenoga 2020. (još nije objavljeno u Službenom listu) i Odluka Vijeća od 9. prosinca 2020.
         
            (2)  Vidjeti dokument ST 12652/20 na http://register.consilium.europa.eu.
         
            (3)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).
         
            (4)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).
      
      
         
            PRILOG
            Odjeljak I. (kombinirana nomenklatura Europske unije)
            
                        Oznaka KN
                     
                     
                        Opis
                     
                  
                        0306 11 90 
                     
                     
                        Smrznuti jastozi (Palinurus spp., Panulirus spp. i Jasus spp.), dimljeni, neovisno jesu li u ljusci ili ne, uključujući one u ljusci, kuhane u pari ili vodi (osim repova jastoga)
                     
                  
                        0306 12 10 
                     
                     
                        Smrznuti hlapovi (Homarus spp.), cijeli, dimljeni ili kuhani u pari ili vodi
                     
                  
                        0306 12 90 
                     
                     
                        Smrznuti hlapovi (Homarus spp.), dimljeni, neovisno jesu li u ljusci ili ne, uključujući hlapove u ljusci, kuhane u pari ili vodi (osim cijelih)
                     
                  
                        0306 32 10 
                     
                     
                        Živi hlapovi (Homarus spp.)
                     
                  Odjeljak II. (carinska stopa Sjedinjenih Američkih Država)
            
                        Tarifna oznaka
                     
                     
                        Opis
                     
                     
                        Postojeća carinska stopa utvrđena prema načelu najpovlaštenije nacije
                     
                     
                        Nova carinska stopa utvrđena prema načelu najpovlaštenije nacije
                     
                  
                        1604 20 05 
                     
                     
                        Proizvodi koji sadržavaju meso rakova, mekušaca ili drugih vodenih beskralježnjaka, gotova jela
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Stakleni proizvodi, vrsta koje se rabi za stolom ili u kuhinji (osim čaša za piće), od olovnoga kristalnog stakla, pojedinačne vrijednosti veće od 5 $
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Nevatrostalni pripravci za obradu površina pročelja, unutarnjih zidova, podova, stropova ili slično, koji nisu na osnovi kaučuka
                     
                     
                        6,5 %
                     
                     
                        3,25 %
                     
                  
                        3601 00 00 
                     
                     
                        Barut
                     
                     
                        6,5 %
                     
                     
                        3,25 %
                     
                  
                        9613 10 00 
                     
                     
                        Upaljači za cigarete i slični upaljači, plinski, nepunjivi, džepni
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Dijelovi neelektričnih upaljača za cigarete i sličnih upaljača
                     
                     
                        8 %
                     
                     
                        4 %